'Wonderwerk' sou fietsryer (22) kon red | Netwerk24
08 Augustus 2019 11:30
Die Belgiese fietsryer Bjorg Lambrecht (22) is dood nadat hy op die derde skof van die fietsren in Pole met sy fiets geval het. Foto: Twitter / @Lotto_Soudal
Die Belgiese fietsryer Bjorg Lambrecht (22) is dood aan "massiewe inwendige bloeding" en net 'n "wonderwerk" sou hom ná sy noodlottige ongeluk in die Poolse fietsren, Tour de Pologne, kon red, sê die spandokter.
Die ongeluk het Maandag gebeur toe Lambrecht in die derde skof oor 'n drein in die pad beheer oor sy fiets verloor en met 'n betonbrug gebots het.
SuperSport berig oor die verduideliking wat Maarten Meirhaeghe, die Lotto Soudal-spandokter, oor die aard van Lambrecht se beserings gegee het.
"Bjorg het gesterf weens 'n geweldige slag teen sy lewer, wat massiewe inwendige bloeding veroorsaak en tot hartversaking gelei het," sê Meirhaeghe.
"Bjorg het dit op die ergste manier moontlik sleg getref want sulke inwendige beserings kan net deur 'n wonderwerk oorleef word.
"Die tyd en plek het geen invloed gehad nie. Selfs al het 'n soortgelyke trauma in 'n hospitaal gebeur, is die kanse groot dat die uitkoms soortgelyk sou wees."
An emotional tribute to our @bjorg_lambrecht today. We can no longer see you with our eyes, but we will feel you in our hearts forever! ???? pic.twitter.com/s4lBHVKSTq
— Lotto Soudal (@Lotto_Soudal) August 6, 2019
Lotto Soudal se spanlede en die bestuur was Dinsdag tot laatnag in samesprekings om te besluit of hulle met die fietsren moes voortgaan. Daar is toe besluit om vir die vyfde skof aan te tree en "ter nagedagtenis aan Bjorg" deel te neem.
Volgens die organiseerders van die fietsren het Lambrecht se ouers hom Maandag by die beginpunt afgesien en vir hom by die eindstreep gaan wag.
Lambrecht is op die ongelukstoneel bygebring en in 'n kritieke toestand geneem na 'n hospitaal in Rybnik, waar hy later in die teater gesterf het.
Die stad se openbare aanklaer is besig met 'n ondersoek na die oorsaak van die ongeluk.
Lambrecht was slegs in sy tweede seisoen as 'n beroepsfietsryer. Hy is in Junie in die Criterium du Dauphine as die belowendste jongeling aangewys.